Abatshayeli Benkampani yeManline Freight Company Bakhalala Umsebenzi
Abatshayeli laba abamise imotha zabo eChirundu, Beitbridge leHarare bemba phansi bethi kababuyeli emsebenzini zize zilungisise izikhalazo zabo.
HARARE — Imota ezinkulu ezithwala impahla ezedlula amatshumi amahlanu, zenkampani ye Manline Freight Company, bezimisiwe eChirundu, Beitbridge le Harare, abatshayeli inengi labo abayizizalwane zeZimbabwe bekhalala umsebenzi. Abatshayeli laba bemba phansi bethi kabayikubuyela emsebenzini zize zilungisise izikhalazo zabo, ezigoqela ukuxotshwa umsebenzi omunye weziphathamandla zalinkampani, obekwa umlandu wokuba lobandlululo, kuzisebenzi ezingasizizalanwe zakwele South Africa. Kodwa igqwetha elimela linkampani ye Manline Freight Company kuloludaba eZimbabwe umnumzana Paul Tariro Machiridza, uthi leso senzo sabatshayeli asikho emthethweni, ngakho kumele baphindele emsebenzini kulandelwa isinqumo esithethwe lidale le Labour Court kwele South Africa. Isikhulumeli salaba batshayeli, esingathandanga ukubethwa ngegama, siveze ukuba bona kabayi kubuyela emsebenzini aze asuswe umqondisi obona ngokuqhutshwa komsebenzi uOperations Manager, umnumzana Chris Heallie ngoba elobandlululo. UHeallie ubekwa umlandu wokusebenzisa ulimi olungalunganga, alobandlululo kuzisebenzi kakhulukazi ezitshayela izimota eziphuma lempahla ukuya kwamanye amazwe inengi labo abayizizalwane zeZimbabwe. Sengeza njalo lesi sikhulumeli ukuba kunje baphathwa ngokwehlukeneyo abangayisizo zizalwane ze South Africa. Umqondisi obona ngezisebenzi kule inkampani eSouth Africa, umnumzana Paul Snyman uveze ukuba akakhululekanga ukupha umbono wakhe, ngesikhathi ekhulumisana le Studio Seven ecingweni. Kube ngesifanayo laku mnumzana Chris Heallie owetheswa umlandu wokuba lobandlululo. Esinye salezi ziphathamandla ze Manline Freight Company, umnumzana James MacKenzie uveze ukuba ukuma kokuhanjiswa kwempahla selokhu laba batshayeli baqala ukukhalala umsebenzi, sekubangele umonakalo omkhulu wokulahlekelwa yimali kwenkampani yakhe. Kunje uthi u MacKenzie imota yinye isibangele ukuthi balahlekelwe ngamaRand aphakathi kwenkulungwane ezilikhulu kusiya kwezingamakhulu ayisikhombisa-R100,000 – 00 le R700,000 – 00 ngelanga. Ngesikhathi loludaba lulotshwa, besekulemibiko ethi iziphathamandla ze hofisi kamsekeli kamongameli, umnumzana Emmerson Munangagwa besezilubhekise lapho okuphakwe khona ezinye zalezi zimota e Harare ukuyahlangana lamagqwetha amela linkampani eZimbabwe.